Olav Kyrres gate (Bergen)

For Olav Kyrres gate i andre byer, se Olav Kyrres gate.

Olav Kyrresgate er en av mest sentrale bygatene i Bergen, oppkalt etter byens grunnlegger Olav Kyrre. Gaten går fra midten på Vågsallmenningen i nordøst til Langes gate og Haakon Sheteligs plass på Nygårdshøyden i sydvest.

Historie
Gaten ble etablert på fyllinger over vestspissen av Lille Lungegårdsvann på slutten av 1800-tallet, regulert etter bybrannen i 1855 som en av hovedveiene i sentrum, parallelt med Christies gate. Ved gravearbeid i 2019 viste det seg å være 6-8 meter ned til fjell under hotell Norge. Resten var bløte masser fra de gamle fyllingene.

Gaten ble opparbeidet fra Vågsallmenningen til Nordahl Bruns gate før 1860. Etter en reguleringsplan i 1897 skulle gaten føres videre til Møhlenpris. Etter at kommunen i 1898 hadde kjøpt og revet noen småhus som stakk ut i gateløpet ved Permanenten, ble den anlagt i bratt stigning til Sydneshaugen. Tidligere gikk gaten derfor tvers over Nygårdshøyden frem til Møhlenprisbakken og Fastings Minde, men i 1989 fikk øvre del navnet «Haakon Sheteligs plass» etter arkeolog, humanist og museumsmann Haakon Shetelig.

Bygninger
Nr 9 er et hjørnehus mot Starvhusgaten, en forretningsgård tegnet av Leif Grung og oppført for Mowinckels rederi i 1926. Bygget var det første i Bergen med bærende konstruksjoner utført i armert betong. På hjørnet ble det oppsatt et ur på gesimsen, toppet med et 15-kilosspyd i støpegods (messing). I 2021 er uret til reparasjon.

Nr 31 er et hjørnehus tegnet i jugendstil av arkitekt Egill Reimers, og stod ferdig i 1904. I mange år var det pensjonat i bygget. I 1915 ble det kjøpt av vinhandler Evald Mathisen, som innredet en vin- og sigarforretning på gateplan. I jobbetiden fantes det et kjøpesterkt publikum, og Mathisens etablissement lå midt på «Strøket», der bergensere og hotellgjester promenerte på godværsdager. Løpergutten trillet vin ut til kundene på en handvogn med gummibeslåtte hjul for en lønn på 30 kroner uken. Men i 1923 kom opprettelsen av Vinmonopolet, som markerte slutten for private vinhandlere. I 1885 hadde Peder Michelsen startet konditori på hjørnet av Torgallmenningen og Starvhusgaten, men flyttet senere til Olav Kyrres gate. Etter bybrannen i 1916 holdt konditoriet til i en brakke før Pedersen fikk overta Mathisens nedlagte vinhandel, der konditoriet hans var i drift til midt på 1950-tallet. Da overtok isbaren Captain's cabin med varme pølser og softis. I april 2001 åpnet baker Brun servering i lokalet, etter å ha tilbakeført bygningen til dens opprinnelige profil ved å lete frem detaljer fra Mathisens vinhandel. 17. oktober 2001 ble nr 31 tildelt Det Nyttige Selskabs fasadepris for innsatsen.

Trafikk 

Gaten er et sterkt trafikkert bussknutepunkt, hvor det i 2013 var 22.240 påstigninger til buss og bybane hver dag. Bybanen har endestoppet Byparken inntil gaten langs Telegrafbygningen.

På grunn av omfattende setningsskader og ønske om universell utforming ble gaten stengt for oppgradering våren 2019 til mai 2021.

Olav Kyrres gate er enveiskjørt fra Småstrandgaten og til Sydnestunnelen med enkel kjørefil kun for prioritert trafikk som munner ut på Møhlenpris ved Puddefjordsbroen.

Referanser

Eksterne lenker 
 Postkort

Veier i Bergen